Midtstopper Håvard Nordtveit (24) fløy høyt og ble matchvinner for Norge mot Aserbajdsjan 16. november.
Siden har det ikke blitt mange minutter for klubblaget Borussia Mönchengladbach. Etter vinterpausen har det bare blitt ett innhopp på to kamper.
«Innhoppet» kom på overtid i 1-0-seieren over Stuttgart.
Nordtveits situasjon står i kontrast til det som er status for de fleste andre i elleveren fra Aserbajdsjan-kampen. En gjennomgang VG har gjort viser at de fleste av de viktigste landslagsspillerne får rikelig med spilletid.
Midtforsvaret kan bli pine for Høgmo i EM-kvalikkampen mot Kroatia 28. mars.
Vegard Forren, Nordtveits midtstoppermakker så langt, melder fra La Manga at han må jobbe med vekten før seriestarten i Tippeligaen.
– Det optimale er å spille tellende kamper på høyest mulig nivå. Når man ikke får det optimale, så må man gjøre det beste ut av det. Det er ikke flust av stoppere som har gjort seg interessante for landslaget, sier Rune Bratseth, selv tidligere forsvarssjef både på landslaget og Werder Bremen.